google/wiki40b huggingface dataset:
קסטור

תכונות

קסטור הוא למעשה מערכת של שלושה כוכבים זוגיים במרחק של כ-49 שנות אור, המורכבת משני כוכבי הסדרה הראשית לבנים שלכל אחד מהם בן זוג קרוב ועמום יותר וזוג ננסים אדומים נוסף.

תכונות קסטור Aa וקסטור Ab

קסטור Aa הוא כוכב הסדרה הראשית לבן, הדומה לסיריוס. מסתו כ-2.15 מסות שמש ורדיוסו כ-2.3 רדיוסי שמש והוא הכוכב המסיבי ביותר והקורן ביותר מבין ששת כוכבי המערכת. במרחק של כ-0.12 יחידות אסטרונומיות מקיף את קסטור Aa קסטור Ab בזמן הקפה של כ-9.2 ימים. זהו כוכב מסוג לא ידוע, אך נראה שמסתו היא רק כרבע ממסתו של קסטור Aa ולכן סביר שמדובר בננס אדום. מסלול ההקפה הוא מאוד אליפטי כך שהמרחק בין בני הזוג משתנה מ-0.06 ועד 0.18 יחידות אסטרונומיות. בשל המרחק הקטן, לא ניתן להפריד ביניהם באמצעות טלסקופ וקיומו של קסטור Ab, כמו גם מסתו וזמן ההקפה שלו, מוסקים ממדידות ספקטרוסקופיות. תצפיות בקרינת X הראו שקסטור Ab הוא כוכב הבזק שעובר התפרצויות שנמשכות כחצי שעה. עוצמת ההארה המשותפת להם היא פי 34 משל השמש.

תכונות קסטור Ba וקסטור Bb

קסטור Ba הוא כוכב הסדרה הראשית לבן, הדומה לפומלהוט. מסתו כ-1.7 מסות שמש ורדיוסו כ-1.6 רדיוסי שמש. במרחק של כ-0.03 יחידות אסטרונומיות מקיף את קסטור Ba קסטור Bb בזמן הקפה של כ-2.9 ימים. זהו כוכב מסוג לא ידוע, אך נראה שמסתו היא רק כשליש ממסתו של קסטור Ba ולכן סביר שמדובר בננס אדום. בשל המרחק הקטן, לא ניתן להפריד ביניהם באמצעות טלסקופ וקיומו של קסטור Bb, וכן מסתו וזמן ההקפה שלו, עולים ממדידות ספקטרוסקופיות. תצפיות בקרינת X הראו שקסטור Bb הוא גם כוכב הבזק דומה לקסטור Ab. עוצמת ההארה המשותפת להם היא פי 14 משל השמש.
שני הזוגות מקיפים את זה את זה בזמן הקפה של כ-467 שנים ובמרחק ממוצע של 107 יחידות אסטרונומיות. המסלול הוא אליפטי למדי, כך שהמרחק ביניהם משתנה מ-70 ועד ל-143 יחידות אסטרונומיות.

תכונות קסטור Ca וקסטור Cb

קסטור Ca וקסטור Cb הם זוג ננסים אדומים בעלי מסות סביב 0.6 מסות שמש ורדיוסים סביב 0.7 מסות שמש. עוצמת ההארה של כל אחד מהם היא כ-2.5% משל השמש. השניים מקיפים זה את זה במרחק של 0.018 יחידות אסטרונומיות (כ-3.9 רדיוסי שמש בלבד) ובזמן הקפה של 19.5 שעות. בני הזוג מהווים משתנה לוקה שכן מישור ההקפה של הזוג מתלכד עם קו הראייה מכדור הארץ כך שבני הזוג מסתירים זה את זה כל 9.25 שעות ועוצמת ההארה המשותפת שלהם יורדת. כמו כן שניהם כוכבי הבזק.
זוג הננסים מקיף את ארבעת הכוכבים האחרים במרחק של כ-1000 יחידות אסטרונומיות ובזמן הקפה של לפחות 14,000 שנים.
אריה גרושקביץ

ביוגרפיה

גרושקביץ נולד בינואר 1897, למשפחת סוחרים דתית, בעיירה פלונסק, שבפולין. הוריו שכרו לו מלמדים פרטיים, כדי שלא ייחשף לרעיונות הציוניים של הנוער. עם זאת, כבר בגיל 17 הוא היה פעיל בתנועת "המזרחי", הציונית. 
בשנת 1920, גויס גרושקביץ לצבא פולין. אחרי השירות הוא התחתן וקיבל עבודה, בוורשה במשרד של תנועת "המזרחי", בו גויסו כספים עבור היישוב העברי בארץ ישראל. במסגרת זאת, הגיע לארץ ישראל כתייר ב-1924 וב-1925. במהלך הביקור השני, גמל בליבו החלטה לעלות לארץ ישראל ולכן, התפטר ממשרתו. בישראל, קיבל עבודה כבנקאי בחיפה. 
בשנת 1934 היה גרושקביץ מראשוני רוכשי המגרשים במה שכונה אז "שכונת מוצקין". בניית ביתו הושלמה בשנת 1936 ומשנה זו הוא כיהן, לסירוגין, כראש ועד שכונת מוצקין, עד שנת 1940. ב-1940, שכונת מוצקין הוכרה כמועצה מקומית ובשנת 1941 גרושקביץ נבחר לראשות המועצה. 
כראש מועצה הוא השתדל למנוע בידול בין זרמי החינוך, לפי מפלגות וזרמים פוליטיים, ולמנוע זיקה מפלגתית של גורמים במועצה. ב-1958 הוא הודח מראשות המועצה על ידי קואליציה בראשות מפא"י, אך נשאר חבר מועצה.
בנו של אריה גרושקביץ, אהרון, נהרג בהיותו טייס במפציץ "ליברייטור" במלחמת העולם השנייה, כשמטוסו נפגע בקרב אווירי של להק צבא ארצות הברית עם מטוסי אויב בים הצפוני, ליד אנגליה. מקום קבורתו לא נודע. מועצת קריית מוצקין קראה רחוב על שמו.
אריה גרושקביץ נפטר ב-18 בנובמבר 1960, בעת ביקור בארצות הברית.
ביתו של גרושקביץ, שהוסב לאחר פטירתו לספרייה עירונית, משמש בשנות האלפיים כארכיון ומוזיאון לתולדות העיר. שמו של הרחוב בו המבנה הוסב מ"התקווה" ל"גרושקביץ".
כבוד המת

בהלכה, כבוד המת הוא עיקרון הלכתי האומר כי יש לשמור על כבודו של אדם מת.

התעסקות בכבוד המת ובצרכיו

כבוד המת נחשבת למצווה חמורה, שכדי לקיימה נדחות רוב המצוות שבתורה. כך נפסק במשנה:
מי שמתו מוטל לפניו פטור מקריאת שמע ומן התפילה ומן התפילין ומכל מצוות האמורות בתורה; נושאי המטה וחלופיהן וחלופי חלופיהן את שלפני המטה ואת שלאחר המטה את שלפני המטה צורך בהם פטורים ואת שלאחר המטה צורך בהם חייבין ואלו ואלו פטורים מן התפלה; קברו את המת וחזרו אם יכולין להתחיל ולגמור עד שלא יגיעו לשורה יתחילו ואם לאו לא יתחילו העומדים בשורה הפנימיים פטורים והחיצונים חייבים
— משנה, מסכת ברכות, פרק ב', משנה א'.
בקרב פרשני התלמוד הובאו מספר מקורות להלכות אלו. התוספות הביאו בשם הירושלמי את הטעם לפטור ממצוות קריאת שמע, שאודותיה כתוב "למען תזכור את יום ... כל ימי חייך", ימים שאתה עוסק בחיים ולא ימים שאתה עוסק במתים. הרא"ה מביא טעם הלכתי אחר הכתוב בתלמוד הירושלמי, שכבודו של מת הוא שפנה מכל ענייניו ועוסק רק בכבודו, ולכן כל עוד לא נקבר המת, פטור הוא מכל המצוות אפילו אם אינו עוסק בצרכיו אלא יושב ודומם, כך פוסק הרא"ה למעשה ומביא ראיות מהתלמוד בבלי שפסק כך, כראיה שזהו הטעם העיקרי. הלכות אלו תקפות כל זמן ש"מתו מוטל לפניו" או כל זמן שמוטל עליו לקברו, שנחשב כמוטל לפניו מפני שמחויב לעסוק בצרכיו, אם אכן יכול לקברו וקיימת אפשרות כזו ולא נתפשה גופתו. לעומת זאת, אלו שעומדים לעסוק בצרכי המת אך אינן קרובים למת, אינם פטורים אלו ממצוות תפילה שהיא מדברי חכמים.
כמו כן, לכבוד המת קבעו חז"ל  כי מי שמתו מוטל לפניו אוכל בחדר אחר כי בזיון המת הוא שהחי עושה דברים שהמת אינו יכול לעשותם, והרי זה נחשב כ"לועג לרש", כאדם עשיר המתעסק בצרכיו לעיני העני שאין בידו לעשות. כמובן, שלא גזרו חז"ל שירעב האדם לכבוד המת, אך עליו למעט בזלזול המת ככל שאפשר. לכן אם אין לו חדר אחר אוכל בבית חברו, ואם אין לו בית חברו עושה הלכה ואוכל, ואם אין לו דבר לעשות ממנו מחיצה הגבוהה עשרה טפחים, מחזיר את פניו לכיוון אחר ואוכל. גם אכילה זו, צריכה ליעשות באופן מוגבל וצנוע, לא בהסיבה בדרך נוחות וחירות, לא יאכל בשר או ישתה יין, ואף לא יברך ברכת המזון ואינו מיסב ואוכל ואינו אוכל בשר ואינו שותה יין ואינו מברך ואינו מזמן ואף אסור לו להצטרף עם שני אנשים אחרים לזימון.

הולכת המת ממקום למקום

כחלק מכבוד המת נפסק בתלמוד, כי המוליך עצמות של מת ממקום למקום לא יתנם בכלי עור על גבי חמור וירכב עליהם, שדבר זה הוא מנהג בזיון למת, אך אם זה נעשה לצורכי המת עצמו מפן ימצאוהו שודדים ויבזו את גופו, מותר לעשות זאת. בהלכה זו השווה המת לדבר הקדוש ביותר ביהדות - ספר תורה, שגם אודותיו נאמרו כללים אלו.

הלוויה

מעמד מיוחד שנעשה לכבוד המת הוא מעמד ההלוויה. במעמד זה המשתתפים מכבדים את זכרו של המת ומראים כי קשה עליהם מותו וקבורתו ומתקשים להפרד ממנו. כמו כן, ההספד נעשה לכבוד המת, בו מספידים את המת, מעלים על נס את מעשיו הטובים ואת זכרו, ואם רוצה למחול על ההספד רשאי, שכן זה נעשה לכבודו בלבד (בשונה מהקבורה הנעשית כמצווה מהתורה).
לא רק קרובי המת חייבים לבוא למקום, אלא אמר רחבה  בשם סבו ורבו רב יהודה, כי "כל הרואה המת ואינו מלוהו עובר משום "לועג לרש חרף עושהו"". אודות המלווה את המת התבטא רב אסי כי "עליו הכתוב אומר מלוה ה' חונן דל, ומכבדו חונן אביון."
לצורך מצווה זו מבטלים מצוות תלמוד תורה, כדי צורכי המת, ומספר משתתפים סביר.

חג

למרות שהלכות החג שווים בכול להלכות שבת, התירו חז"ל את יום טוב שני של גלויות לצורכי המת וכבודו, ולא עוד אלא שקבעו שהוא חשוב כיום חול ומותר לעשות עבורו ביום זה את כל צרכיו, אפילו חיתוך תכריכיו ושחיקת בשמים לצורכיו.
בלופר

תקציר העלילה

הסרט מספר על סם, נער נמוך ולא מפותח במיוחד. סם הוא תלמיד חדש בתיכון, ועקב הגובה שלו תלמידי התיכון לא מפסיקים להציק לו ולצחוק עליו. סם דיבר על כך עם יועץ בית הספר, שאמר לו שישקר על עברו וככה יפסיקו להציק לו. סם שיקר ואמר שהוא נוהג בפורשה, שאבא שלו כוכב רוק, שהיה לו רומן עם מורה בבית ספר הקודם שלו ועוד. ההבדל היחיד בין המציאות לסרט הזה, הוא שכאן השקרים האלה התגשמו, וסם הפך מילד שכל הזמן מציקים לו לילד מקובל - דבר שיוצא משליטה וגורם לו להסתבך בצרות.

הפקה

הסרט צולם על ידי קראמר מורגנת'או ונערך על ידי סוזן שיפטון.
הסרט עבר ארבעה שינויים בשמו: "Nothing But the Truth" ("שום דבר מלבד האמת"), "The Whole Truth" ("כל האמת"), ו-"The Life and Lies of Sam Leonard back" ("החיים והסרטים של סם לאנרד"), לבסוף הוחלט ששם הסרט יהיה "Full of It" ("מלא בזה"). כשהסרט שודר בערוץ Freeform קראו לו "Big Liar on Campus" ("שקרן גדול בקמפוס").

הכנסות

הסרט הרוויח 486,722 דולר ממכירות הכרטיסים ברחבי העולם .

ביקורות

רוב הביקורות על הסרט הן ביקורות שליליות. באתר "Rotten Tomatoes" הסרט קיבל דירוג של 6% על בסיס 18 ביקורות. באתר "Metacritic" הסרט קיבל ציון של 33 מתוך 100 על פי 8 מבקרים, דבר המציין ביקורת שלילית בדרך כלל.
נתיב האוויר חוצה ארצות הברית

נתיב האוויר חוצה ארצות הברית (באנגלית: Transcontinental Airway System) היה מערכת של אמצעי ניווט וסיוע למטוסים שהוקמה לכל רוחבה של ארצות הברית, בין סן פרנסיסקו במערב לניו יורק במזרח. המערכת הוקמה בשנות ה-20 של המאה ה-20 כחלק מהתפתחות התעופה שלאחר מלחמת העולם הראשונה.

רקע

בשנים אלו היו המטוסים מסוגלים לטוס למרחקים גדולים יחסית, אולם לא יכלו לשאת משקל רב. טיסות מטען ונוסעים לא היו אפשריות באותם ימים, והתועלת הכלכלית העיקרית שניתן היה להפיק מהם הייתה העברת דואר. בכך שהוא הועבר מרכבות למטוסים, החיסכון בזמן העברת דואר מחוף לחוף הגיע עד שני ימי עסקים. קו הדואר האווירי הראשון בארצות הברית הופעל לראשונה ב-18 במאי 1918, ומסלולו היה בין וושינגטון די. סי. לניו יורק. הקו לחוף המערבי נוסד ב-8 בספטמבר 1920, והוא לא הופעל בטיסה רצופה אלא רק בשעות היום, ומשכה היה כ-70 שעות. לאחר בניית הנתיב המואר עמד משך הטיסה על 34 שעות לטיסות ממערב למזרח ו-32 שעות בכיוון ההפוך.

אמצעי הסיוע

בעידן שקדם לאמצעי ניווט כגון גלי רדיו, מכ"ם וכדומה, אמצעי הסיוע העיקריים שנבנו היו מגדלורים חשמליים. הניווט בעזרתם היה מוגבל לתנאי ראות ומזג אוויר. קוטר פנסי המגדלור היה 24 אינץ' (60.9 ס"מ), והם הוצבו על מגדלים בגובה 16 מטרים ובמרחק ממוצע של כ-10 מיילים זה מזה. בהרים היו המגדלורים קרובים יותר זה לזה, ובמישורים – רחוקים יותר. עוצמת התאורה של הפנס הייתה 5 מיליון קנדלה, והוא הסתובב 6 פעמים בדקה. קצב האיתות סימן את המספר המזהה של כל מגדלור בקוד מורס.
ליד חלק מהמגדלורים נבנו חצים מבטון באורך של כ-21 מטרים כל אחד, והם נצבעו בצהוב בוהק. חלק מן המגדלורים כללו מתחם של מבני עזר על מנת להחזיק גנרטור, במקרים בהם לא היה קו מתח קרוב, ותחנות לבחינה וחיזוי של מזג אוויר. רבים מחצי הבטון פורקו בתקופת מלחמת העולם השנייה כדי למנוע סיוע למפציצי אויב, במקרה שאלו יחדרו לארצות הברית.
שדות נחיתה מוארים שנועדו למקרי חירום נבנו לאורך הנתיב במרווחים של 15-20 מייל.

היסטוריה

ב-1923 הקים הקונגרס של ארצות הברית נתיב מואר למטוסי הדואר האווירי. הרעיון הוצע על ידי הוועדה הלאומית המייעצת לאווירונאוטיקה (הגוף שקדם לנאס"א) ובוצע בפועל על ידי משרד המסחר האמריקני. הניהול הופקד בידי ענף האוויר של מכון התקנים האמריקני. החלק הראשון נבנה בנתיב האוויר בין שיקגו לשאיין, בירת מדינת ויומינג. זהו החלק שנמצא במרכז ארצות הברית ולכן הוא נבחר להיות הראשון שמבוצע, כדי לסייע גם למטוסי דואר שמבצעים טיסות מחוף לחוף. טיסות כאלו המריאו לאור יום והגיעו לנתיב המואר עם רדת החשכה.
טיסות הלילה הראשונה של הדואר החלו ב-1 ביולי 1924. בסך הכל נבנו 284 מגדלורים לאורך המסלול. עד יוני 1925 הושלם מסלול באורך 2,665 מייל בין ניו יורק לסן פרנסיסקו. ב-1927 הורחב הקו גם לניו יורק-סולט לייק סיטי, לוס אנג'לס-לאס וגאס, לוס אנג'לס-סן פרנסיסקו, ניו יורק-אטלנטה ושיקגו-דאלאס, בסך הכל 4121 מייל. ב-1933 כלל הנתיב 1500 מגדלורים ב-18,000 מייל.
כיום קיימים ופעילים עדיין 19 מגדלורים במונטנה.
גשם גשם מטפטף

גשם גשם מטפטף הוא שיר ילדים שנכתב על ידי סבינה מסג (בשם העט עדולה), שזכה לפרסום רב אחרי שג'יהאן ג'אבר, מורה לעברית מטייבה, שרה אותו לתלמידיה בליווי דרבוקה, במהלך שיעור ללימוד השפה העברית בפברואר 2017. האירוע תועד והופץ, והסרטון הפך לוויראלי.

מילות השיר

גשם, גשם, מטפטף...

גשם! גשם! איזה כיף!

לי קנו מעיל חדש...

והיום אותו אלבש!
בספר הילדים ממנו נלקח השיר נכתב "ועכשיו" אותו אלבש. בביצוע של ג'אבר היא השתמשה במילה "והיום". השיר המקורי, ובו שלושה בתים, פורסם לראשונה במוסף לילדים של "ידיעות אחרונות", ואחר כך נכללו שני בתיו הראשונים באנתולוגיה לשירי עונות השנה. כותרת השיר באנתולוגיה היא: "גשם! גשם! איזה כיף!".

פרסום השיר

ג'אבר ביקשה מאחד מתלמידיה להקליטה מבצעת את השיר במהלך השיעור, לצורך קבלת הערכה לימודית. היא שיתפה את הסרטון עם חברה קרובה, ולאחר מכן הוא הופץ בוואטסאפ לגורמים נוספים, ללא ידיעתה של ג'אבר. בעקבות כך הפך הסרטון לוויראלי תוך זמן קצר. לאחר מכן עלה הסרטון ליוטיוב והופץ גם בפייסבוק ובטוויטר. לאחר מספר שעות קיבלה ג'אבר שיחות טלפון רבות בנוגע לסרטון, והיא הופתעה לגלות על הפצתו. הסיפור סוקר בהרחבה בתקשורת, וג'אבר הוזמנה להתראיין בתוכנית שש עם עודד בן עמי. במסגרת הראיון היא ניגנה ושרה עם בן עמי שיר נוסף, "שיר העונות", שחיברה והלחינה סלעית פרידמן-בירן. גם קטע זה הופץ ברחבי הרשת לאחר שידורו, וזכה למספר צפיות רב.

בראיון של ג'אבר עם עודד בן עמי על השיר היא הסבירה: 
"היום כל העולם מדבר על העניין של הלמידה המשמעותית, העניין של הלמידה דרך משחקים, דרך מדרש תמונה, כל מיני דרכים כדי להקל על התלמידים בהבנת החומרים וגם בהטמעת המילים, במיוחד בשפות."
ביצועה של ג'אבר לשיר "גשם גשם מטפטף" זכה לחיקויים וגרסאות כיסוי רבות, שפורסמו ברשת. בין המבצעים ישנם גם זמרים ידועים כמו שירי מימון, שרית חדד, עדן בן זקן, איב אנד ליר ועמירן דביר. בתוכנית הבידור הסאטירית "ארץ נהדרת" ביצע ירון ברלד חיקוי של ג'אבר.
לאחר פרסום הסרטון הוענק לג'אבר אות הצטיינות עבור שיטת הלימוד המוזיקלית שלה, על ידי ראש עיריית טייבה.
בעקבות הפרסום, ג'אבר התארחה בבית הנשיא ופגשה את נשיא המדינה רובי ריבלין. הנשיא אמר בדבריו ש"אפשר לגשר בין תרבויות שונות, ולכבד את התרבות האחרת, וכדי לכבד את התרבות האחרת צריך להכיר אותה קודם". בסיום המפגש היא העניקה לו דרבוקה במתנה והם ניגנו ושרו יחדיו את השיר "משנכנס אדר". בפברואר 2018 השתתפה בקמפיין של משרד התחבורה לעידוד חגירת חגורות בטיחות במגזר הערבי.

תגובות על הסרטון

הוויראליות של השיר בביצועה של ג'אבר התקבלה בתגובות מעורבות.
בנאום בן דקה של חבר הכנסת יהודה גליק במליאת הכנסת קרא גליק להוקיר את המורה על פועלה ללימוד העברית.
העיתונאי עודה בשאראת תיאר את השיר כ"שיר אנושי שדומה למשב רוח רענן בהוויה הלא אנושית שבה אנו חיים" וציין "בשיר אחד, פשוט ונפלא, היא מנפצת לרסיסים את הסטריאוטיפ ששונאי האחר שקדו שנות דור לטפח. מתברר שג'יהאן לא רק שאינה שונאת יהודים, אלא היא אוהבת השפה העברית ומנסה להנחיל אותה, בדרך הכי כיפית שאפשר, לילדים הערבים".
עמיתיו של בשאראת ב"הארץ" ראו את התקבלות השיר באור אחר. אריאנה מלמד כתבה: "כשמבטא מעורר צחוק, לעולם יהיה זה צחוקו החלול של הגזען הקטן", והסאטיריקן סייד קשוע כתב: "זוהי ויראליות חולנית שסיבתה העיקרית היא התאווה הישראלית להרגשת עליונות, הצלחה שנעוצה ברצון לראות את הערבי כנחות. ... כשראיתי לראשונה את הסרטון של המורה מטייבה הזדעזעתי מאופן לימוד העברית לעוללים, שחוזרים במקהלה אחרי שגיאות המורה, שגיאות שילוו אותם לעד, ידגישו את זרותם וישמשו מקור לעג לישראלי הממוצע, בדיוק לפי ספר ההוראות של כובש־נכבש, של יליד וזר."
רוחות סנטה אנה

רוחות סנטה אנה (באנגלית: Santa Ana winds) הן רוחות חזקות מאד ויבשות המנשבות בקליפורניה. הלחות היחסית הנמוכה בשילוב האוויר החם והיבש ומהירותן הגבוהה של הרוחות, יוצרים תנאים קריטיים לפריצת שריפות ענק באזור.
מקורן של רוחות סנטה אנה בפנים היבשת, והשפעתן ניכרת בחוף דרום קליפורניה וצפון באחה קליפורניה. הרוחות נוצרות כאשר לחץ אוויר גבוה (רמה ברומטרית) שורר באגן הגדול ולחץ אוויר נמוך בחוף האוקיינוס השקט.
רוחות סנטה אנה ידועות בשל מזג האוויר היבש והחם שהן גורמות בסתיו (לעיתים קרובות העונה החמה בשנה), אבל הן יכולות לנשב גם בעונות שנה אחרות. רוחות סנטה אנה, המכונות "רוחות שטן" (Devil Winds), ידועות לשימצה בגרימת שריפות ענק (Wildfires).
מזג האוויר האופייני לרוחות סנטה אנה דומה לשרב (שלעיתים נקרא חמסין) באגן המזרחי של ים התיכון.

מטאורולוגיה

השירות המטאורולוגי האמריקאי (National Weather Service) מגדיר את רוחות סנטה אנה כרוחות חמות ויבשות שנושבות במדרונות ההרים בדרום קליפורניה במהירות העולה על 60 קמ"ש. הן מעודדות שריפות יער, במיוחד בשנות בצורת.
רוחות סנטה אנה הן רוחות קטבטיות, הגולשות מפסגות ההרים לכיוון האוקיינוס השקט. גלישת האוויר גורמת להתחממותו האדיאבטית (°C‏10 לכל 1,000 מטר) והתייבשותו. מעבר האוויר הגולש בעמקים גורם להגברת עוצמת הרוח (אפקט ונטורי) בהגיעה לחוף קליפורניה.
בשעות היום מחלישה הבריזה הימית את הרוחות, אך בשעות הלילה מצטרפת הבריזה הלילית לרוחות הסנטה אנה ומגבירה את מהירותן.

השפעות אזוריות

השילוב של רוח חזקה, טמפרטורה גבוהה, ולחות יחסית נמוכה מהווה פוטנציאל אדיר לפריצת שריפות ענק בקליפורניה שנמשכות ימים ארוכים, וגורמות לנזקים כלכליים אדירים ואבדן חיי אדם. באוקטובר 2017 נהרגו למעלה מ-40 איש בשריפות ונגרם נזק של למעלה מ-65 מיליארד דולר.
בדצמבר 2017 גרמו השריפות להחרבת למעלה מ-150 בתים.
ביולי ואוגוסט 2018 התחוללו שריפות ענק בליווי טמפרטורות שיא של 43 מעלות צלזיוס, ובתי מגורים רבים עלו באש.
לתופעת הטבע ההרסנית יש גם כמה יתרונות. רוחות סנטה אנה המזרחיות בהגיען לאוקיינוס מסיעות את שכבת המים העליונה ואת מקומה תופסת שכבת המים שמתחתיה (עליית מי העומק). עימה מגיעים חומרי הזנה רבים לדגה המקומית. עליית מי העומק גורמת גם לירידת טמפרטורת פני הים ולעליית ריכוז הכלורופיל ליותר מ-1.5 מיליגרם למ"ק. בהיעדר רוחות שואף הריכוז לאפס.

השפעות בריאותיות

על פי אמונות מקומיות, מביא השילוב בין טמפרטורות גבוהות במיוחד, לחות יחסית נמוכה מאד, אבק מרחף ורוחות סנטה אנה גורמים למצב רוח ירוד והתנהגות שלילית הבאה לידי ביטוי גם בעליה סטטיסטית במספר ההתאבדויות ובמקרי רצח. אין לכך הוכחה במחקרים, אם כי ראיות חלקיות עשויות להצביע על מסקנה זו. גם ללא הוכחה מדעית, היא מקובלת על המקומיים.
הרוחות עלולות לשאת עמן את הפטריות הפתוגניות Coccidioides immitis ו-Coccidioides posadasii, הגורמות למחלה האנדמית Coccidioidomycosis, המכונה גם "קדחת העמק". הסימפטומים של המחלה הם דמויי שפעת (חום, שיעול, כאבי ראש, כאבי שרירים) וסיבוכיה עלולים לגרום לדלקת ריאות. במקרים שהחולים הם אוכלוסייה בסיכון (כגון בעלי מערכת חיסונית מוחלשת) עלולה הפטריה להתפשט בגוף ולגרום לכיבים, לפגיעה באיברים חיוניים ואף למוות.
קו מפריד

קו מפריד כתחליף לנקודתיים

לפי כללי הפיסוק החדשים של האקדמיה ללשון העברית, ניתן לעיתים להשתמש בקו מפריד במקום נקודתיים, פרט למקרים שבהם הנקודתיים מופיעות לפני ציטוט או דיבור ישיר.
כך, למשל, במשפט כולל עם ביטוי מכליל, ניתן להפריד בין הביטוי המכליל לתמורה המפרטת באמצעות קו מפריד או באמצעות נקודתיים. לשיטתו של יעקב שביט, כאשר הביטוי המכליל מופיע לפני התמורה המפרטת יש להשתמש בנקודתיים, לדוגמה: "לאברהם שלושה ילדים: מתן, אורי ויוני", ואילו כאשר הביטוי המכליל מופיע אחרי התמורה יש להשתמש בקו מפריד, לדוגמה: "מתן, אורי ויוני – כולם בנים של אברהם".

קו מפריד במקום פסיק

כאמור, זוג קווים מפרידים יכולים לבוא במקום שני פסיקים, לציון הסגר או תמורה. לפי כללי הפיסוק החדשים של האקדמיה ללשון, משתמשים בקווים מפרידים לציון תמורה בעיקר במקרים של תמורה מפרטת באמצע משפט.
לפי כללי הפיסוק החדשים, במשפט ייחוד ניתן, אם כי לא הכרחי, להפריד את חלק הייחוד משאר המשפט באמצעות פסיק או קו מפריד. לעומת זאת, יעקב שביט גורס שפסיק לעולם לא יופיע אחרי חלק ייחוד ואם רוצים להפריד את חלק הייחוד משאר המשפט יש להשתמש בקו מפריד.
הפועל מחנה יהודה

היסטוריה

הקבוצה נוסדה בשנת 1949 על ידי אנשי השכונה: יהודה שמעוני, ישראל זרירי, יחזקאל ישראלוב, גדי כהן ואבי שמעוני. שוערה של הפועל מחנה יהודה, שהוביל אותה לליגה לאומית, היה יפת עוזרי.
תחילה היה שמה של הקבוצה דרור מחנה יהודה. כשהצטרפה הקבוצה להתאחדות בשנת 1950 שונה שם הקבוצה להפועל מחנה יהודה. בשנות ה-50 כיכב בקבוצה החלוץ זכריה רצאבי, שעבר לאחר מכן להפועל פתח תקווה, עמה זכה באליפות המדינה, היה מלך שערי הליגה ב-1961 ואף שיחק בנבחרת ישראל. ב-1964 חזר רצאבי לשחק במחנה יהודה. שחקנים בולטים נוספים בקבוצה באותה תקופה היו בני רצון, יגאל רצאבי ויוחאי אהרוני. הקבוצה זכתה לכינוי "ברזיל הקטנה", והצליחה כקבוצת ליגה א', ב-1964 להדיח בזו אחר זו במסגרת גביע המדינה את שתי הקבוצות הבכירות בפתח תקווה, הפועל ומכבי פתח תקווה.
בשנת 1965 העפילה הקבוצה בפעם הראשונה בתולדותיה לליגה הראשונה. את עונתה הראשונה היא סיימה במקום השמיני מתוך 16 קבוצות שלזכותה 31 נקודות מתוך 60 אפשריות. עונתה השנייה הייתה גם האחרונה בתולדותיה. הקבוצה סיימה במקום הלפני האחרון, ונשרה לליגה א' אז הליגה השנייה. מאז הקבוצה לא שבה יותר לליגה הראשונה.
בשנת 1971 הייתה הקבוצה על סף חזרה לליגה הראשונה אבל הפסד להפועל חדרה במשחק העונה על העלייה מנע מהקבוצה לחזור לליגה הראשונה והעלה את חדרה. עם השנים התדרדרה הקבוצה לליגות הנמוכות.
לאחר שנה היסטורית בהדרכתו של ראובן כץ, מאמן כדורגל ותיק שצמח בקבוצת הנוער של מכבי פתח תקווה, ועם סגל שחקנים ביתי, סיימה הקבוצה במקום הראשון בליגה ב' דרום א' והעפילה לליגה א' דרום לאחר היעדרות של 35 שנים.
בסיום עונת 2018/19 נשרה מחנה יהודה חזרה לליגה ב לאחר שסיימה את העונה במקום הלפני האחרון כאשר גורלה לרדת נקבע במחזור הלפני האחרון אחרי הפסד ביתי מול הפועל בקעת הירדן.
טופר

טׂפֶר (ברבים טְפרים) הוא תוספת קרנית מעוקלת וחדה בקצה האצבעות של מרבית היונקים, העופות והזוחלים.
איבר בעל מבנה דומה נמצא ברגליהם של פרוקי רגליים ומשמש לאחיזה במשטחים, אולם הוא אינו מורכב מחומר קרני. הטופר מורכב מחלבון נוקשה וסיבי הנקרא קרטין. הטפרים משמשים לאחיזה וללכידת טרף על ידי טורפים, אך גם לטיפוס, לחפירה ולשאר פעילויות אצל מינים אלו ואחרים.
תוספת קרנית המופיעה בקצות האצבעות, אך שטוחה במראה, קרויה ציפורן. מבנה אנטומי זה קיים למשל באדם. קיומה של ציפורן היא אחד המאפיינים של פרימטים.
הקרטין בטפרים מורכב משתי שכבות:
א. unguis השכבה החיצונית הנוקשה. סיבי הקרטין בה מאונכים לכיוון הגדילה ובזווית נטויה.
ב. subunguis, השכבה התחתונה. רכה וגמישה. סיבי הקרטין בה מקבילים לכיוון הגדילה.
הטופר מתפתח כלפי חוץ מתוך מבנה המשתית (matrix) הנמצא בבסיס השכבה החיצונית, השכבה התחתונה מתקשה עם הגדילה. השכבה החיצונית מתפשטת מהר יותר מהשכבה הפנימית על מנת ליצור שוליים מעוקלים וצרים, שחיקתם של השוליים מהירה יותר משחיקת השכבה הפנימית וכך נוצר חוד הטופר.

פרוקי רגליים

אצל פרוקי הרגליים הטופר נקרא צבת (או צבתות ברבים).
החצוצרה של לואי

עלילה

לואי הוא ברבור מחצצר צעיר הנולד ללא יכולת להשמיע קול. הוא מתיידד עם ילד בן 11 בשם סם, ומחליט שכדי לתקשר טוב יותר עם הסביבה ילך ללמוד בבית הספר קרוא וכתוב. הוא מקבל לוח וגיר שבעזרתו הוא יכול לדבר עם סם. כעת הוא רוצה לחזר אחרי אהובתו סרינה, ולשם כך גונב אביו חצוצרה עבורו, שתשמש לו לקול. לואי לומד לנגן על החצוצרה ויוצא למסע כדי להרוויח כסף כדי לשלם עבור החצוצרה. הוא הופך לנגן מפורסם בבוסטון ובפילדלפיה, ולבסוף מתאחד עם אהובתו ופורש מעסקי הנגינה.
במבי (ספר)

עלילה

במבי הוא עופר איילים מזן אייל אדום, הנולד ביערות של האלפים האוסטריים. תחילת הספר מלווה אותו בילדותו, כאשר הוא פוגש איילים אחרים וכן חיות שונות כמו תנשמת, ארנב (טמפר בגרסה של דיסני) ואייל אציל. במבי פוגש איילה בת גילו, פלינה, ומתאהב בה. יחד הם פוגשים אייל זקן וחכם המתואר כעין מורה זן. במבי גם לומד להיזהר מ"ההוא", כלומר האדם, המביא איתו מוות וסכנות. 
לאחר מסע ציד נרחב של האדם, במהלכו נהרגות חיות רבות מחבריו של במבי וכן אימו, עלילת הספר קופצת לשנות בגרותו של במבי. הוא הופך למתבודד והולך בעקבותיו של האייל הזקן המדריך אותו בדרכי העולם. הוא זונח את חבריו הישנים ואת פלינה ועובר לחלק אחר של היער. הספר מסתיים בפגישתו של במבי המבוגר עם זוג איילים צעירים, מעין סגירת מעגל לפגישתו עם האייל הזקן כשהיה צעיר.
אנדרטת חטיבת קרייתי (לטרון)

מלחמת העצמאות

הלוח מופנה לכיוון מערב ועשוי מסלע בצורת אזור מרכז ישראל, אזור הקרבות של החטיבה במלחמת העצמאות. על הלוח מתואר קרבות החטיבה בפיקוד אלוף מיכאל בן-גל במבצע חמץ לכיבוש יפו, כיבוש משלט 219 ביער בן שמן ומבצע דני לכיבוש לוד, וילהלמה, רמלה, לטרון, ורמאללה.

מלחמת סיני

הלוח מופנה לכיוון דרום ועשוי מסלע גרניט בצורת אזור סיני, אזור הקרבות של החטיבה במלחמת סיני. על הלוח מתואר קרבות החטיבה בפיקוד אלוף-משנה יוסף הרפז בקסיימה ואום כתף.

מלחמת ששת הימים

הלוח מופנה לכיוון ירושלים ועשוי מאבן חברונית בצורת קו שביתת הנשק בין ישראל לירדן, אזור הקרבות של החטיבה במלחמת ששת הימים. על הלוח מתואר קרבות החטיבה בפיקוד אלוף-משנה משה יטבת (שנפצע במלחמה) ואלוף-משנה יוסף הרפז (שחזר לפקד על החטיבה בעקבות פציעת המח"ט) במובלעת לטרון, אזור בית חורון, הרי גופנא עד פאתי רמאללה.

מלחמת יום הכיפורים

הלוח מופנה לכיוון צפון מזרח ועשוי מסלע בזלת בצורת אזור רמת הגולן, אזור הקרבות של החטיבה במלחמת יום הכיפורים. על הלוח מתואר קרבות החטיבה בפיקוד אלוף-משנה יעקב הדר בקרבות הבלימה והתקפת הנגד ברמת הגולן ובקרבות ההבקעה לסוריה.

ממלחמת לבנון הראשונה ועד מבצע צוק איתן 1982 - 2014

הלוח מופנה לכיוון צפון ועשוי מסלע בצורת אזור צפון ישראל, אזור הקרבות של החטיבה במלחמת לבנון הראשונה בפיקוד אלוף-משנה אהוד גרוס, הלוח בצורת אזור צפון הארץ משקף את הייעוד האופרטיבי בלחימה הבאה כחלק מפיקוד הצפון.
בלוח מתואר פועלה של החטיבה במבצע צוק איתן תחת פיקוד אלוף-משנה גל שוחמי.
דמי שתיקה

דמי שתיקה או דמי לא יחרץ הם תשלום הניתן לאדם על מנת שיתחייב לא לגלות מידע מביך או מפליל שהוא מחזיק. 
מתן דמי שתיקה לעובד ציבור עלול להתפרש כשוחד. תשלום דמי שתיקה לעד, על מנת שלא ימסור מידע מפליל שברשותו, עלול להתפרש כשיבוש הליכי חקירה או שיבוש הליכי משפט. דמי שתיקה ניתנים לעיתים ביוזמת המשלם, היודע על המידע שיש בידי מקבל דמי השתיקה, ולעיתים בעל המידע דורש לקבל דמי שתיקה, ביודעו את החשיבות שיש לשתיקתו. במקרה של עמוס אוריון, דרישתו לדמי שתיקה עלתה לו בחייו. 
פעמים רבות מתפרסם באמצעי התקשורת על דמי שתיקה שניתנו כדי לשמור בחשאי מידע על פעילות מינית שעלולה להביך את המשלם (כגון בגידה או צריכת זנות) או שעלולה לסבכו בפלילים (כגון הטרדה מינית או בעילת קטינה). בשנת 2018 פעלה תרמית אינטרנט שבה קיבלו גולשים רבים דרישה, בדואר אלקטרוני, לתשלום דמי שתיקה, אחרת יועברו לאנשי הקשר שלהם תצלומים המתעדים אותם גולשים באתרי פורנוגרפיה.
מעמדם, מבחינת פקודת מס הכנסה, של דמי לא יחרץ ששילם בנק לעובדו לשעבר, נדון בבית המשפט המחוזי, ונקבע שדמי לא יחרץ הם בגדר תקבול הוני, החייב במס רווחי הון. תוצאה זו מהווה יתרון מס, משום שלבעלי הכנסה גבוהה מס רווחי הון הוא כחצי מהמס על הכנסה פירותית.